Verdere stygings in petrolprys verwag | Maroela Media
Motoriste kan volgende maand 'n verdere styging in die petrolprys verwag. Dit volg nadat brandstofpryse in Augustus reeds 'n rekordhoë vlak bereik het. Effense verligting wag wel vir motoriste met dieselvoertuie.
Die Automobiel-Assosiasie (AA) sê volgens die maandeinde petrolprysdata deur die Sentrale Energiefonds (CEF) verskaf, kan alle grade petrol met 4c per liter styg, terwyl diesel met 16c per liter en paraffien met 10c per liter kan daal.
Volgens die AA is die brandstofprysveranderings grotendeels weens dalings in internasionale petroleumpryse.
Die AA sê daar is wel lig aan die einde van die donker tonnel vir brandstofverbruikers indien die olieprys in die komende weke verder daal.
"Die olieprys het gedurende die eerste week in Augustus skerp gedaal, afgeplat en daarna verder geval. As hierdie neiging voortduur, is daar 'n moontlikheid van prysverlagings vir alle grade brandstof teen die einde van die maand. Dit sal welkome verligting bring ná die kwaai stygings van verlede maand," het die AA gesê.
'n Daling in die olieprys kom ná die organisasie vir lande wat petroleum uitvoer (Opec) aangekondig het hulle gaan die produksie van olie tot 400 000 vate per dag verhoog. Dit nadat 'n beperking op olieproduksie weens die Covid-19-pandemie geplaas is.
"Die verhoogde produksie van olie behoort die olieprys gedurende Augustus te laat stabiliseer," het die AA gesê.
Die AA sê hy verwag ook nie enige verdere brandstoftekorte weens onluste in KwaZulu-Natal nie, aangesien die Suid-Afrikaanse Petroleumraffinaderye (Sapref) weer op 21 Julie sy bedrywighede voortgesit het.
28 dood ná bus omslaan
Kan iemand asseblief vir ons verduidelik hoe diesel en paraffien kan goedkoper word terwyl petrol duurder word. Dit kom tog alles uit dieselfde olie?